近體詩二十韻寄秉之
作者：呂本中
朝代：宋

paragraphs: 憶昔春將暮，分攜桂嶺邊。
落花依斷隴，飛絮滿長川。
風急吹殘雨，雲開放曉天。
山光如欲動，草木不勝妍。
沽酒□村市，停驂近郭田。
臨行思款曲，已别更流連。
治邑煩游刃，編氓荷息肩。
高牙久藏巧，篤行衆推賢。
屢辱銀鈎貺，頻更玉律遷。
故鄉迷藪澤，回夢渺雲烟。
漂泊遥相望，窮愁秪自憐。
愛閑身益嬾，多病氣仍孱。
故國因人問，新年底事傳。
政應升斗戀，聊結簿書緣。
諸老方推轂，乘時好著鞭。
提撕起憔悴，騰踏動蜿蜒。
袖有平戎策，囊無封禪篇。
功名期萬里，富貴屬丁年。
范蠡中興越，田單卒破燕。
異時歸捆載，乞我買隣錢。